- Man kan lave broerne, så odderne kan gå under, siger biolog.

"En meget uintelligent idé!" Et vildtkamera, sat op ved diget ved Egholm Hage, hælder ny benzin på bålet i debatten om den omdiskuterede Egholm-motorvej. Natten til mandag fik naturvejleder Esben Buch nemlig øje på en hun-odder med unger på sit vildtkamera. Og det kan vise sig at være lidt af en gamechanger. Det er i hvert fald Esben Buchs håb, at det bliver det. For oddere er omfattet af EU's beskyttelsesdirektiv om truede dyrearter, bedre kendt som bilag 4-arter, og det er vand på Esbens Buchs mølle, for han er imod en 3. Limfjordsforbindelse via Egholm. - Jeg synes, det er en meget uintelligent idé. Der findes jo alternativer, der flytter meget mere trafik og skåner naturen, siger han. Maner til besindighed Han er langt fra den eneste modstander af motorvejen. Borgerbevægelsen mod en motorvej over Limfjordsøen mener, at Regeringen skal forholde sig til dyrebeskyttelsesdirektiverne. Morten Elmeros, der er biolog på Aarhus Universitet, mener imidlertid, at der både kan være plads til odderne og en motorvej. - Problemet med oddere er, at de kan ikke lære noget, og bilisterne kan heller ikke, men man kan lave broerne, så odderne kan gå under, så de ikke behøver at komme op over vejen, siger Morten Elmeros. Hører jeg dig egentligt sige, at odderen ikke behøver at være en stopklods for en 3. Limfjordsforbindelse via Egholm? - Uhaaaa. Om der skal være en motorvej via Egholm, det skal jeg ikke udtale mig om. Det er en politisk beslutning, men man kan godt lave veje, så man ikke påvirker odderen så meget, siger han. Intet tyder da heller på, at regeringen har planer om at skrinlægge projektet. Oddere eller ej. - Om det er knortegåsen, den spidssnudede frø, odderen eller strandtudsen, så kommer de ikke til at ligge i vejen for udviklingen i Nordjylland, siger Preben Bang Henriksen (V).